Document ID: 32002R2382

Kommissionens forordning (EF) nr. 2382/2002
af 30. december 2002
om ændring af forordning (EØF) nr. 94/92 om nærmere regler for indførsel fra tredjelande som omhandlet i Rådets forordning (EØF) nr. 2092/91
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(1), senest ændret ved Kommissionens forordning (EF) nr. 473/2002(2), særlig artikel 11, stk. 1, og
ud fra følgende betragtninger:
(1) Listen over tredjelande, som visse landbrugsprodukter, der er opnået ved økologiske produktionsmetoder, skal have oprindelse i for at kunne markedsføres i EF, jf. artikel 11, stk. 1, i forordning (EØF) nr. 2092/91, er anført i bilaget til Kommissionens forordning (EØF) nr. 94/92(3), senest ændret ved forordning (EF) nr. 1162/2002(4). Listen blev udarbejdet efter artikel 11, stk. 2, i forordning (EØF) nr. 2092/91.
(2) Perioden for Schweiz' optagelse på listen, jf. artikel 11, stk. 1, i forordning (EØF) nr. 2092/91, udløber den 31. december 2002. Perioden for Argentinas, Australiens, Den Tjekkiske Republiks, Ungarns og Israels optagelse på listen udløber den 30. juni 2003. For at undgå forstyrrelser af samhandelen bør disse landes optagelse forlænges med endnu en periode.
(3) De pågældende tredjelande har givet Kommissionen alle de relevante oplysninger om gennemførelsen af regler svarende til dem, der er fastsat i Rådets forordning (EØF) nr. 2092/91. Desuden er den faktiske gennemførelse blevet kontrolleret ved undersøgelser, som Kommissionen har foretaget på stedet i disse tredjelande.
(4) Ungarns myndigheder har meddelt Kommissionen, at et organ for inspektion og attestudstedelse er ophørt med sin aktivitet i Ungarn. Navnet på det pågældende organ bør derfor slettes i bilaget til forordning (EØF) nr. 94/92.
(5) Forordning (EØF) nr. 94/92 bør derfor ændres i overensstemmelse hermed.
(6) De i denne forordning fastsatte foranstaltninger er i overensstemmelse med udtalelse fra det udvalg, der er nævnt i artikel 14 i forordning (EØF) nr. 2092/91 -
UDSTEDT FØLGENDE FORORDNING:
Artikel 1
Bilaget til forordning (EØF) nr. 94/92 ændres som angivet i bilaget til nærværende forordning.
Artikel 2
Denne forordning træder i kraft den 1. januar 2003.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. december 2002.

Labels: 17
7
3
6
12